Cyclone Fani: तूफान फानी की वजह से ओडिशा में तीन लोगों की मौत, पुरी के कई इलाके जलमग्न  
पुरी में साइक्लोन ने मचाई तबाही 
पुरी के कई इलाके बारिश के बाद जलमग्न 
पीएम ने कहा-  केंद्र राज्यों के संपर्क में
चक्रवाती तूफान फानी (Cyclone Fani) ने भारी बारिश और 175 किलोमीटर प्रति घंटे की रफ्तार की प्रचंड हवाओं के साथ शुक्रवार को सुबह ओडिशा तट पर दस्तक दी. तूफान (Cyclone Fani) के कारण काफी पेड़ उखड़ गए और झोपड़ियां तबाह हो गईं. अभी तक इसकी वजह से तीन लोगों की मौत होने की खबर है. साथ ही पुरी के कई इलाके जलमग्न हो गए. न्‍यूज एजेंसी पीटीआई के अनुसार तीन अलग-अलग घटनाओं में तीन लोगों की जान चली गई. पुरी में एक किशोर पर पेड़ गिर गया जिसकी वजह से उसकी मौत हो गई. नयागढ़ में मकान के उड़ते हुए मलबे से टकराने की वजह से महिला की मौत हो गई जबकि केंद्रपाड़ा में एक 65 वर्षीय महिला की तूफान राहत केंद्र में हृदय गति रुक जाने से मौत हो गई. अत्यधिक प्रचंड चक्रवाती तूफान फानी (Cyclone Fani) सुबह करीब आठ बजे पुरी पहुंचा. हालांकि पूर्व चेतावनी के कारण कम से कम 11 तटीय जिलों के निचले एवं संवेदनशील इलाकों से करीब 11 लाख लोगों को बृहस्पतिवार तक हटा लिया गया. दूसरी तरफ, फानी का असर यूपी में भी दिख रहा है. प्रधानमंत्री नरेंद्र मोदी ने शुक्रवार को कहा कि केंद्र सरकार चक्रवाती तूफान फानी (Cyclone Fani) से प्रभावित राज्यों के साथ संपर्क में है और चक्रवात (Cyclone Fani) प्रभावित राज्यों को अग्रिम राशि जारी कर दी गयी है. राजस्थान के हिंडौन सिटी कस्बे में जनसभा की शुरुआत में मोदी ने कहा,' आज जब हम सब यहां एकत्रित हुए हैं तो उस समय देश के पूर्वी और दक्षिणी तट पर रहने वाले लाखों परिवार भीषण चक्रवात का सामना कर रहे हैं'. 
PM Modi: I took latest update from officers. I held a review meeting y'day. More than Rs 1000 cr was release to concerned govts y'day in advance. NDRF, Indian Coast Guard, Army, Navy, Air Force are working with admn. I assure the affected people that nation & centre are with them https://t.co/wnBCo6d4jm
पीएम ने कहा केंद्र सरकार ओडिशा, पश्चिम बंगाल, आंध्र प्रदेश, तमिलनाडु और पुद्दुचेरी की सरकारों के साथ लगातार संपर्क में है'. उन्होंने कहा, 'मैं चक्रवात (Cyclone Fani) प्रभावित राज्य सरकारों को और वहां के लोगों को भरोसा देना चाहता हूं कि संकट के समय में केंद्र सरकार हमारे उन सभी परिवारों के साथ हैं जहां चक्रवात की आपदा आई है. बड़ी से बड़ी मुश्किल में हम सभी भारतीयों का एकजुट होकर मुकाबला करना एक भारत, श्रेष्ठ भारत की ही पहचान है' ‘पीएम मोदी ने कहा कि चुनाव की इस आपाधापी के बावजूद उन्होंने हालात की विस्तृत समीक्षा की है. उन्होंने कहा,'‘कल ही हम इस चक्रवात से जूझ रहे राज्यों के लिए 1000 करोड़ रुपये से ज्यादा की अग्रिम राशि जारी कर चुके हैं. एनडीआरएफ, तटरक्षक बल, भारतीय नौसेना और थल सेना पूरी मुस्तैदी के साथ प्रशासन के साथ जुटी हुई है'.